Mandag eftermiddag var en 26-årig mand fra Aars i grundlovsforhør i Retten i Aalborg. Den unge mand er sigtet for at komme med dødstrusler til en kvinde, han har en relation til, og samtidig være i besiddelse af et haglgevær, patroner og knojern. - Omkring klokken 13:00 skrev sigtede en tekstbesked til forurettede, hvor der stod: ”Er lige kørt til Nibe med et gevær – har du et dødsønske, for du kommer til at dø”, siger anklager ved Nordjyllands Politi Eva Madsen. Anklageren kan ikke sige, hvem den forurettede er, men oplyser, at der er tale om en kvinde, som sigtede havde en relation til. Den 26-årige mand blev anholdt søndag aften i en lejlighed i Støvring. På en parkeringsplads i nærheden fandt Nordjyllands Politi mandens bil, som indeholdt haglgeværet, otte patroner og knojern. Grundlovsforhøret forgik ved lukkede døre, og derfor er det begrænset, hvad anklager Eva Madsen kan oplyse. - Jeg kan ikke udtale mig yderligere om sagen, men jeg kan oplyse, at manden nægtede at udtale sig og han kærede ikke, siger Eva Madsen. Den 26-årige mand er nu varetægtsfængslet i fire uger.

Referat:
En 26-årig mand fra Aars er sigtet for at komme med dødstrusler og være i våbenbesiddelse.